กรุงไทยผนึกยูเนียนเปย์ทำบัตรเดบิตลุยลูกค้าจีน
&#8220;กรุงไทย&#8221; ลุยตลาดจีน ผนึกยูเนียนเปย์ ออกบัตรเดบิต คาดกวาดบัตรปีแรกถึง 1 ล้านบัตร
23 ม.ค. 2556

“กรุงไทย” ลุยตลาดจีน ผนึกยูเนียนเปย์ ออกบัตรเดบิต คาดกวาดบัตรปีแรกถึง 1 ล้านบัตร 
นายวรภัค ธันยาวงษ์ กรรมการผู้จัดการใหญ่ ธนาคารกรุงไทย กล่าวว่า ธนาคารได้ร่วมกับบริษัท UnionPay ของจีน ออกบัตรเดบิต KTB UnionPay เพื่อรองรับนักท่องเที่ยวและนักธุรกิจจีน ซึ่งมีแนวโน้มขยายตัวเพิ่มขึ้นตามการเติบโตของเศรษฐกิจ 
นายวรภัค กล่าวว่า ปัจจุบันธนาคารมีบัตรเดบิตเกือบ 12 ล้านบัตร โดยมีสาขาธนาคารกว่า 1,100 แห่ง เครื่องเอทีเอ็มกว่า 8,000 แห่ง ธนาคารคาดว่าจะสามารถขยายฐานลูกค้าผู้ถือบัตรในปีแรกได้จำนวน 1 ล้านบัตร และเพิ่มเป็น 4 ล้านบัตร ภายในระยะเวลา 3 ปี
สำหรับบัตร KTB UnionPay จะคิดค่าธรรมเนียมในอัตราเดียวกับบัตรเอทีเอ็ม รวมทั้งให้ส่วนลดในร้านค้าชั้นนำของประเทศต่างๆ ทั่วโลก โดยมีร้านค้ารองรับกว่า 5 ล้านแห่งทั่วโลก สำหรับประเทศไทยมีร้านค้ารองรับบัตรเดบิต KTB UnionPay มากกว่า 6 หมื่นร้านค้า ทั้งโรงแรม ห้างสรรพสินค้า ภัตตาคาร โรงพยาบาล และร้านค้าปลอดภาษี
ทั้งนี้ บริษัท UnionPay International ถือเป็นบริษัท Pay Network ที่มีเครือข่ายทั่วประเทศจีนและอีกกว่า 130 ประเทศ มีบัตรทั้งสิ้น 3,400 ล้านบัตร และมีจุดให้บริการเพื่อชำระค่าสินค้าและบริการกว่า 8 ล้านจุด และเครื่องเอทีเอ็มสำหรับเบิกถอนเงินกว่า 1.3 ล้านจุด 
นายวรภัค กล่าวว่า ปัจจุบันอัตราการเติบโตบัตรเดบิตของธนาคารสูงขึ้นต่อเนื่อง ยอดการใช้จ่ายผ่านบัตรเดบิตในปีก่อนเติบโต 30% โดยคิดเป็นการใช้จ่ายผ่านบัตร 6,000-1 หมื่นบาทต่อเดือน เนื่องจากธนาคารทำการตลาดผ่านบัตรเดบิตต่อเนื่อง
“ต่อไปจีนจะมีบทบาทสำคัญในเศรษฐกิจโลก และไทยก็จะมีบทบาทสำคัญในกลุ่มประเทศลุ่มน้ำโขง ธนาคารจึงมองว่าถึงเวลาที่ต้องทำการตลาดที่เกี่ยวข้องกับจีน ไม่มีใครสามารถมองข้ามจีนได้ หากทำธุรกิจกับจีนก็จะได้ปริมาณการค้ามหาศาล” นายวรภัค กล่าว